אנדרטת אורגון לשואה

אנדרטת אורגון לשואה (באנגלית: Oregon Holocaust Memorial) היא אנדרטה לזכר היהודים שנרצחו בשואת יהודי אירופה ויתר קרבנות המשטר הנאצי, הניצבת בעיר פורטלנד, במדינת אורגון שבארצות הברית. היא נחנכה בשנת 2004.

==האנדרטה==
האנדרטה ניצבת באתר מוקף צמחייה בתחומיו של פארק וושינגטון בעיר פורטלנד. היא מורכבת משתי כיכרות, ששביל מחבר ביניהן. הכיכר האחת מעוצבת ככיכר של עיר, ובה ספסל ישיבה ופנס רחוב מעוצבים. היא מסמלת את כיכרות הערים שברבות מהן נאספו יהודי הקהילה המקומית לצורך שילוחם משם לגטאות ולמחנות הריכוז וההשמדה. 

השביל המוביל מן הכיכר בנוי מאבני ריצוף, בדומה לריצוף של רחוב בעיר אירופית, שבו צעדו המגורשים, או בדומה למצע של פסי רכבת, אשר נשאו את רכבות הגירוש. בנקודות שונות בכיכר ועל גבי השביל מונחים העתקים יצוקי ארד של חפצים דוגמת אלו שהשאירו המגורשים אחריהם או שנשמטו מידיהם במהלך האיסוף והגירוש – דב-צעצוע, בובה, ספרון, נעל של ילד, משקפיים, מזוודה ריקה, חנוכייה, כינור. הם מסמלים את מהלך החיים של הקרבנות שנקטע על ידי הגירוש אל המוות.

השביל מוביל אל הכיכר האחרת, בה ניצב קיר זיכרון מעוגל הבנוי מאבנים אפורות. בין אבני הקיר שובצו לוחות עשויים ארד, שעליהם נכתבו משפטים מהתנסויותיהם וחוויותיהם של ניצולי שואה במהלך ימי הרדיפות, הגירוש וההשמדה.

בקצהו השמאלי של הקיר ניצבים שני לוחות זיכרון משיש שחור, המעוצבים כספר פתוח. הטקסט החרות עליהם מתאר את התפתחות משטר האלימות הנאצי והרציחות ההמוניות של היהודים ובני קבוצות נוספות משנת 1933 ועד 1945.

בקצהו הימני של הקיר, מתחת לסלע השקוע בקרקע, נטמנו אפר ועפר שהובאו מששת מחנות ההשמדה העיקריים באירופה – חלמנו, טרבלינקה, סוביבור, בלז'ץ, מיידנק, אושוויץ-בירקנאו. כתובת על גבי לוח שיש שחור הניצב בצד הסלע מציינת את ההטמנה.

על גבי חלקו האחורי של הקיר, המצופה גם הוא בשיש שחור, נחרתו שמות של יהודים שנרצחו בשואה וכן שמות של קרוביהם, ששרדו, הגיעו לארצות הברית והשתקעו במדינת אורגון ובדרום-מזרח מדינת וושינגטון.

==מידע נוסף==
האנדרטה הוקמה ביזמתם של ניצולי שואה שהתגוררו באזור אורגון, והקימו במהלך שנות התשעים את מרכז אורגון למידע על השואה (Oregon Holocaust Resource Center). 

תכנון האנדרטה הוא פרי מלאכתה של קבוצה בת שבעה משתתפים, ובהם אמנים, אדריכלי נוף, טיפוגרף והיסטוריון. האנדרטה נחנכה בטקס שהתקיים ב-29 באוגוסט 2004.

השטח להקמת האנדרטה נתרם על ידי עיריית פורטלנד. המימון להקמת האנדרטה נאסף ממקורות פרטיים, וכך גם הכספים המשמשים לאחזקתה. אחזקת האנדרטה נעשית על ידי מרכז אורגון למידע על השואה.

==מקורות==
*[http://www.youtube.com/watch?v=r4s6Typ5G2M סרטון על האנדרטה באתר YouTube.] תאריך כניסה: 10 במאי 2010.
*[http://www.ohrconline.org/html/_memorial_-_oregon_holocaust_r.html אתר מרכז אורגון למידע על השואה.] תאריך כניסה: 10 במאי 2010.
*[http://www.portlandonline.com/parks/finder/index.cfm?action=ViewPark&PropertyID=1330 אתר עיריית פורטלנד.] תאריך כניסה: 10 במאי 2010.

==ראו גם==
*אנדרטת ניו אינגלנד לשואה
*אנדרטת השואה (סן פרנסיסקו)
*אנדרטת השואה במיאמי ביץ'
*שחרור (אנדרטה)
*נעליים על הדנובה

==קישורים חיצוניים==

*[http://www.youtube.com/watch?v=r4s6Typ5G2M סרטון המתאר את האנדרטה] באתר YouTube
*[http://www.portlandonline.com/parks/finder/index.cfm?action=ViewPark&PropertyID=1330 האנדרטה באתר עיריית פורטלנד] 
*[http://www.flickr.com/photos/ppix/sets/72157602565000121 תמונות של האנדרטה] באתר Flickr
*[http://www.ohrconline.org/html/ohrc-open.html אתר מרכז אורגון למידע על השואה] 

==הערות שוליים==

קטגוריה:ארצות הברית: אנדרטאות להנצחת השואה
קטגוריה:פורטלנד
קטגוריה:אורגון: מבנים